Lorraine

Lorraine  (Nederlands: Lotharingen of Lorreinen, Duuts: Lothringen) was van 1982 toet 2015 e regio in 't nôordôostn van Frankryk mè vier departementn: Meurthe-et-Moselle, Meuse, Moselle en Vosges met hoofdstad Metz. Den 1e januoari 2016 is de vroegere regio Lorraine gefusioneerd met den Elzas en Champagne-Ardenne toet de nieuwe regio Grand Est. 

De noame komt van Lotharingia, 't ryk van Lotharius II.
 Geschiedenisse 
Kyk noa: Ipper-Lotharingen

 Geografie 
Lorraine is d' ênigste Fransche regio die grenzn het mè drie andere landn: België (Woaln), Luxemburg en Duutsland (Saarland, Reynland-Pfalts). 't Grenst ook an de vroegere Fransche regio's Franche-Comté, Elzas en Champagne-Ardenne. Der loopn verschillige riviern deur Lorraine, lik de Moezel, de Meurthe en de Moas.

 Toale en cultuur 
Hoewel dat de Fransche regerienge der alles an doet vo Frankryk hêlegans êentoalig Frans te moakn, overleevn der toch platselikke Germoansche dialectn in 't nôordelik dêel van de regio, lik 't Lorraine Frankisch ( Duuts: Lothringisch, Frans: Francique,  platt lorrain of platt mosellan), e Moezelfrankisch dialect da dichte by 't Luxemburgs stoat.

't Grotste dêel van de regionale toaln in Frankryk (lik ook 't Frans-Vlams, Bretoens, Cataloans, Provençal, Elzasduuts), zyn vervangn deur 't Frans sedert de schoolplicht in de 19ste en 20ste êeuw. Toch wordn der de latstn tyd efforts gedoan vo de dialectn te bewoarn die nu nog deur oudere menschn geklapt wordn.
 Kruus van Lorraine 
Binst de Twidde Weireldoorloge is 't kruus deur generoal Charles de Gaulle gekoozn als symbool van zyn Vrye Fransche (Frans: Forces Françaises Libres, of FFL) in de stryd teegn Nazi-Duutsland en de Vichy-Fransche.
 Gastronomie 
Traditionele gerechtn zyn:
Quiche Lorraine
Pâté Lorrain
Potée Lorraine
Salade de pissenlit: salade van pisseblommn mè spekbloksjes

 Gemêentn 
Belangryke gemêentn zyn:
Épinal
Forbach
Lunéville
Metz
Montigny-lès-Metz
Nancy
Saint-Dié-des-Vosges
Sarreguemines
Thionville
Vandœuvre-lès-Nancy
Verdun